b'\n_START_ARTICLE_\nHod\xc5\xbekino limfoma\n_START_SECTION_\nIstorija\n_START_PARAGRAPH_\nLig\xc4\x85 pirmasis apra\xc5\xa1\xc4\x97 angl\xc5\xb3 gydytojas Thomas Hodgkin 1832 metais (angl. \xe2\x80\x9eOn Some Morbid Appearances of the Absorbent Glands and Spleen\xe2\x80\x9c) kaip 7 ligonius su neskausmingais padid\xc4\x97jusiais limfiniais mazgais.\n_START_SECTION_\nEpidemiologija\n_START_PARAGRAPH_\nLietuvoje per metus diagnozuojama apie 100 nauj\xc5\xb3 Hod\xc5\xbekino limfomos atvej\xc5\xb3. Da\xc5\xbeniausiai susergama nuo 15 iki 40 met\xc5\xb3 am\xc5\xbeiaus, da\xc5\xbeniau suserga vyrai.\n_START_SECTION_\nPrie\xc5\xbeastys\n_START_PARAGRAPH_\nKaip ir kit\xc5\xb3 limfom\xc5\xb3, n\xc4\x97ra galutinai ai\xc5\xa1kios. Apra\xc5\xa1ytas rizikos padid\xc4\x97jimas po persirgtos infekcin\xc4\x97s mononukleoz\xc4\x97s (Ep\xc5\xa1tein Baro virusin\xc4\x97s infekcijos).\n_START_SECTION_\nStadijos\n_START_PARAGRAPH_\nHod\xc5\xbekino limfomos stadija nustatoma pagal Ann-Arbor klasifikacij\xc4\x85.\n_START_SECTION_\nDiagnostika\n_START_PARAGRAPH_\nJAV ir Europoje taikomi diagnostikos algoritmai d\xc4\x97l mikroskopini\xc5\xb3 tyrim\xc5\xb3 \xc5\xa1iek tiek skiriasi, amerikie\xc4\x8di\xc5\xb3 nuomone daugeliu atvej\xc5\xb3 pakanka limfinio mazgo punkcijos adata ir l\xc4\x85steli\xc5\xb3 i\xc5\xa1tyrimo, Europoje limfomos diagnozei rekomenduojama pa\xc5\xa1alinti ir i\xc5\xa1tirti vis\xc4\x85 limfin\xc4\xaf mazg\xc4\x85._NEWLINE_Ligos stadija (limfini\xc5\xb3 mazg\xc5\xb3 padid\xc4\x97jimas ir i\xc5\xa1plitimas) nustatoma atliekant radiologinius tyrimus: rentgeno nuotraukas, kompiuterin\xc4\x99 tomografij\xc4\x85, naujuose tyrimuose vis pla\xc4\x8diau naudojama pozitron\xc5\xb3 emisijos tomografija.\n_START_SECTION_\nGydymas\n_START_PARAGRAPH_\nGydymo pagrind\xc4\x85 sudaro prie\xc5\xa1v\xc4\x97\xc5\xbeiniai vaistai: chemoterapija citostatikais ir kiti nauji medikamentai. Kai kuriais atvejais gali b\xc5\xabti taikoma radioterapija. Daugelis ligoni\xc5\xb3 i\xc5\xa1gydomi pirmos eil\xc4\x97s gydymo kursu, ligai atsinaujinus skiriamas antros eil\xc4\x97s gydymas.\n_START_SECTION_\nAtsinaujinusios ligos gydymas\n_START_PARAGRAPH_\nNedideliai daliai ligoni\xc5\xb3 diagnozavus ligos recidyv\xc4\x85 standartinio gydymo n\xc4\x97ra. Efektyvus gydymas yra du kursai DHAP chemoterapijos ir auk\xc5\xa1t\xc5\xb3 dozi\xc5\xb3 chemoterapija BEAM protokolu, po kurios taikoma autologin\xc4\x97 kamienini\xc5\xb3 kraujo l\xc4\x85steli\xc5\xb3 transplantacija. Toks gydymas leid\xc5\xbeia pasiekti ilgalaik\xc4\x99 ligos remisij\xc4\x85 2/3 ligoni\xc5\xb3, o 5 metus i\xc5\xa1gyvena 80\xc2\xa0% pacient\xc5\xb3._NEWLINE_Naujas efektyvus vaistas atsinaujinusios Hod\xc5\xbekino limfomos gydymui yra monokloninis antik\xc5\xabnis brentuksimabas. Vaisto efektyvumas \xc4\xafrodytas ligoniams, kuriems limfoma atsinaujino po kamienini\xc5\xb3 kraujo l\xc4\x85steli\xc5\xb3 transplantacijos: atsakas buvo stebimas 75\xc2\xa0% ligoni\xc5\xb3. \xc5\xa0is vaistas \xc5\xa1iuo metu tiriamas skiriant j\xc4\xaf pirmai gydymo eilei.\n_START_SECTION_\nPrognoz\xc4\x97\n_START_PARAGRAPH_\nTaikant modern\xc5\xb3 kombinuot\xc4\x85 gydym\xc4\x85 pavyksta pasiekti ligos remisij\xc4\x85 90\xc2\xa0% ligoni\xc5\xb3. Istori\xc5\xa1kai svarbus prognoz\xc4\x99 nulemiantis veiksnys buvo histologinis Hod\xc5\xbekino limfomos tipas, ta\xc4\x8diau \xc5\xa1iandien jis nebeturi \xc4\xaftakos prognozei.'